Ster leef talente uit in sport | Netwerk24
Ster leef talente uit in sport
Mienke Nieuwenhuis (12), 'n leerling aan die Welkom-Volkskool, is gekies as Vistaen Let's Play se laaste Sportster van die Maand vir 2018, vir haar puik prestasies in hokkie, tennis, netbal en atletiek.
Mienke is in die skool se eerste hokkiespan, die kaptein van die o.12A-Lejweleputswa-span en is deel van die o.12A-Noord-Vrystaat-hokkiespan.
Sy is die Noord-Vrystaat se nommereen-o.12-tennisspeler en lid van die skool se eerste tennisspan.
Sy is die kaptein van die Welkom-Volkskool se o.12-netbalspan en lid van die o.12A-Vrystaat-netbalspan wat vanjaar aan die Suid-Afrikaanse kampioenskap deelgeneem het.
Sy het ook Vrystaat Atletiek vanjaar in die Suid-Afrikaanse kampioenskap verteenwoordig.
Mienke se leuse is: "Ek wil my Godgegewe talente uitleef en altyd my beste gee. Ek wil eendag Groen en Goud dra".
Mienke is Vistase laaste Let's Play Sportster van die Maand wat vir 2018 aangewys word.
Vista se Let's Play Sportster van die Jaar word aan die einde van November op 'n private geselligheid in Welkom gekroon.